Góðir gæjar (JGH)

Bankarnir eru byrjaðir að opnast. Ekki að þeir láni peninga heldur senda þeir frá sér fagur- bókmenntir okkur til skemmtunar. Þetta eru hvorki bankabækur né bósasögur, heldur tölvupóstar. Þeir segja allt sem segja þarf. Jón Ásgeir og Pálmi Haraldsson fara með stórt hlutverk í þessum bókmenntum sem fengnir eru úr stefnu skilanefndar Glitnis á hendur sex manns tengdum falli bankans.

Þessi póstur finnst mér einna bestur. Hann er frá Einari Ólafssyni, forstjóra Skeljungs, sem þá var framkvæmdastjóri fyrirtækjaráðgjafar Glitnis. Hann sendi póstinn til Lárusar Welding, bankastjóra bankans:

„Verð að viðurkenna að ég skil ekki afhverju við lánum ekki bara Pálma 2 milljarða króna til að koma fyrir á Caymon, áður en hann fer á hausinn. Í stað þess að fara í alla þessa Goldsmith æfingu.“

Þetta eru stórskemmtilegir póstar. Þarna tala góðir gæjar, good fellows, svo maður tileinki sér ísl-enskuna í póstunum. Þeir segja að stefnurnar séu prósar og skáldskapur - allt slitið úr samhengi.

Bankarnir sögðu eitt sinn að skilrúmin á milli deilda í bönkunum væru eins og eldveggir. Einhver kallaði þau þó japönsk þil þegar bankarnir voru hvað ákafastir. Tölvupóstarnir hafa smogið léttilega í gegnum þilin.

Jón Ásgeir segist orðinn vanur að fá stefnur. En þessi stefna skilanefndar Glitnis á hendur sér sé vitlausari en allar aðrar stefnur og nefnir sérstaklega að sú vitlausasta, sem hann hafi fengið áður, hafi verið stefna fyrir að setja upp IKEA vask í glæsibyggingu sinni í New York.

Líklega hefur IKEA vaskurinn verið fengin að láni eins og allt annað hjá góðu gæjunum. Samt er það prinsip mál hjá þeim að „geyma skuldirnar“ í fyrirtækjum og vera ekki með persónulegu skuldirnar, „í sér“.

Ég ætla næst að segja við þjónustufulltrúann minn að ég nenni ekki „að hafa skuldirnar í mér“ og þurfi helst „að geyma þær“ í GLB fyrirtækinu. Eða GPS tækinu frá Kristjáni Möller eða hvar best er að geyma þetta.

Þessi tölvupóstur er frá Jóni Ásgeiri til Lalla Weldings: „Þetta eru málin sem ég er að bögga ykkur með...setti þetta skýrt upp the Bonus way svo við getum með einföldum hætti klárað...Ef við komum þessum málum frá þá er borðið mitt hreint. Annars er kannski best að ég verði starfandi stjórnarformaður Glitnis.“

Takið eftir orðalaginu The Bonus Way. Ekki veit ég hvort hann eigi við að Lalli fái ekki bónus eða hvort hér sé komin einhver sérstök Bónus-aðferð við að koma málum á hreint. Annars er kannski best að ég verði starfandi...CEO-arnir verða að vinna sitt djobb.

Jón Ásgeir segir að þessar stefnur séu mannorðsmeiðandi og að það virðist stefna þrotabúa „að stífla allt dómstólakerfið með fráleitum stefnum og málsóknum“.

Jón bætir því við að þeir einu sem græði á þessu séu lögmenn sem sjái um þessi þrotabú og stífrukka þrotabúin meðan þeir eyða mánuðum og árum í vonlausar málsóknir - og svo fái vinir þeirra nokkra brauðmola líka til sín.

Póstarnir eru fín lesning. Eftir helgi er svo von á nýrri lesningu. Þá kemur Stóri sannleikur. Nokkur bindi og nefnist skýrsla Rannsóknarnefndar Alþingis. Það er búið að fresta útgáfunni nokkrum sinnum.

Það talar enginn um þessa skýrslu. Hvar er öll spennan? Og ég veit ekki til þess að nefndarmenn ætli að árita hana á mánudaginn – eða þessir tólf einstaklingar sem fengu að svara fyrir sig.

Það er búið að dramatísera þessar bókmenntir. Nefndarmaður sagðist hafa verið gráti næst þegar hann skráði. Annar sagði að gefa þyrfti þjóðinni tveggja daga frí til að lesa skýrsluna og melta boðskapinn.

Skýrslan er um opinbera geirann, hvort alþingismenn, ráðherrar og embættismenn hafi hagað sér eins og bjálfar í undanfari hrunsins, beri ábyrgð á hruninu og jafnvel gert eitthvað ólöglegt.

Þessi skýrsla er ekki um góðu gæjana, Lalla Welding, Pálma og Jón Ásgeir. Ólafur Þór Hauksson, sérstakur saksóknari í bankahruninu, er að nurla saman efni í þær bókmenntir.

Bréfin eru mörg þessa dagana. Álfheiður Ingadóttir heilbrigðisráðherra sendi Steingrími Ara Arasyni, forstjóra Sjúkratrygginga Íslands, ótrúlega lesningu og áminnti hann fyrir að leita ráða hjá ríkisendurskoðanda. Steingrími Ara þóttu þetta ekki fagurbókmenntir.

Ríkisendurskoðandi sendi frá sér bréf þar sem hann sagði að það væri ólíðandi að ráðherra setti út á að forstjórar ríkisstofnana leituðu ráða hjá sér. Það mættu þeir gera hvenær sem þeim sýndist svo. Helst samt ekki að hringja á nóttunni.

Álfheiður sagði að bréf Renda væri byggt á misskilningi. Steingrímur mætti vel gera þetta en hann hefði bara þurft að tala við sig áður. Hún náði svo að loka hringavitleysunni með því að segja að það væri mjög eðlilegt að forstjórar ríkisstofnana leituðu ráða hjá ríkisendurskoðanda. Auðvitað.

Álfheiður ætlar hún sér að losa sig við Steingrím Ara og koma vinstri grænum að í starfið. Það liggur ekkert annað að baki. Flokksliturinn þarf að vera í lagi.

Stóri sannleikur kemur út eftir helgi. Þetta verður Monday Bloody Monday hjá einhverjum. Ingibjörg Sólrún segist þegar hafa fengið að sjá fjórar síður úr skýrslunni og segist næsta viss um að hún verði ekki sótt til saka.

„Hinir (ráðherrarnir) vissu líklega meira en ég,“ segir Ingibjörg Sólrún og áréttar að utanríkisráðherrar sjái ekki um peningamálin. Varla samþykkir Jóhanna að hún hafi vitað meira en Ingibjörg. Mig minnir að Ingibjörg hafi beðist opinberlega fyrirgefningar út af hruninu. Út af hverju, veit ég ekki, samkvæmt þessu.

Bara til að hafa fagurbókmenntirnar úr bönkunum á hreinu. Auðvitað lánum við honum 2 milljarða til að koma fyrir á Caymon. Common guys.

Jón G. Hauksson

[email protected]